謝霆鋒

），係香港男唱作人同電影演員。

香港出世，細個跟隨屋企人移民加拿大，曾經響日本留學。1996年，謝霆鋒正式出道，憑住《壞習慣》成為四台冠軍歌，係年紀最細嘅香港四大電子傳媒冠軍歌得主。1999年，佢憑《新古惑仔之少年激鬥篇》獲得金像獎最佳新演員。2002年，佢憑住《玉蝴蝶》獲得世界音樂獎亞洲最高銷量歌手獎。不過響2002年3月發生嘅頂包案令佢形象插水，被迫退出娛樂圈。2003年復出後，將事業重心轉去中國，同年成立公司Po朝霆。2004年開始主力發展電影事業，2010年憑住《十月圍城》獲金像獎最佳男配角，一年後以《綫人》獲金像獎最佳男主角。目前主要做飲食節目。

個人背景 
謝霆鋒籍貫廣東番禺，1980年8月29號響九龍馬頭圍聖德肋撒醫院出世。佢有一個細妹謝婷婷，亦係一位演員。由於老豆謝賢同阿媽狄波拉係非常出名嘅演員，作為星二代嘅謝霆鋒自細就活響閃光燈之下，身邊亦有好多出名嘅演員前輩。有次細個嘅謝霆鋒畀梅艷芳抱佢去廁所，大個仔後遇到梅艷芳都會唔好意思。不過佢唔中意呢種生活，試過由三樓跳落嚟試圖輕生。後嚟老豆阿媽因為想避開媒體，加上響香港熟人太多驚謝霆鋒畀人縱壞，所以舉家移民加拿大，謝霆鋒隨後入讀加拿大寄宿學校聖佐治書院。無耐又返香港入讀香港國際學校，但響一年後由於成績太差而退學。後嚟謝霆鋒響美國亞利桑那州鳳凰城讀書一年，但因為成績太差而退學。一直有指謝霆鋒並唔係謝賢親生，傳原因係謝賢不育同生意失敗，要求狄波拉搵「賭王」何鴻燊「借種」，而謝霆鋒響驗DNA後，證明自己係謝賢親生仔。謝霆鋒早年主要響香港發展音樂事業，頂包案發生後就轉為響中國發展電影同主持事業。

音樂事業

成為歌手 
謝霆鋒響12歲嗰陣拍咗寫真集《男城市驚喜》。14歲拜師戴思聰，跟戴思聰學唱歌。15歲到日本東京學習音樂。雖然佢本身並唔想加入娛樂圈，但係16歲嗰年老豆謝賢生意失敗，佢為咗幫老豆還債，於是簽約英皇娛樂出道，花十年時間還債。亦有指係英皇老細楊受成認為謝霆鋒有潛質做歌手，同謝賢傾過，謝賢同意，所以英皇同謝霆鋒簽約。

成名初期 
1996年，謝霆鋒簽約英皇娛樂正式出道，出道作《My Attitude》嘅主打歌《壞習慣》成為四台冠軍歌，更加攞到十大中文金曲最有前途新人獎金獎，係年紀最細嘅香港四大電子傳媒冠軍歌得主。1997年，佢推出EP《無聲仿有聲》，係佢同伍樂城第一次合作，亦係伍第一次監製嘅作品。謝霆鋒以叛逆嘅姿態好快就獲得中港台後生仔嘅支持，但同時謝霆鋒亦因為星二代嘅光環令啲人認為佢不學無術。

響謝霆鋒第一次現場表演個陣，因為樂隊出現意外，中途有兩次要停止表演，謝霆鋒因而直接罷唱，畀人認為佢扮大牌。所以至此之後個三、四年，只要現場表演有謝霆鋒，台下觀眾就會向佢掟螢光棒同水樽，佢一開口就噓聲不斷，以至於謝霆鋒響台上要不斷搖嚟搖去以躲避螢光棒同水樽。

1998年，佢推出個人第二張大碟《Horizons》，為自己主演嘅第一套電影《新古惑仔之少年激鬥篇》、第一套主演嘅電視劇《撻出愛火花》唱主題曲同插曲。由呢個時候開始，公司開始畀謝霆鋒自己製作專輯，更多巔峰時代 
1998年12月，謝霆鋒推出EP《末世紀的呼聲》，登上香港多個流行榜前列位置，開啟謝霆鋒霸榜嘅時代。而1999年係就謝霆鋒人氣突破嘅一年。1999年4月，佢推出大碟《Believe》，攞到四台聯頒音樂大獎大碟獎，其中收錄嘅《非走不可》成為家傳戶曉嘅歌曲。9月，佢推出第一張國語大碟《謝謝你的愛1999》，同劉德華響1992年推出嘅大碟《謝謝你的愛》相呼應，就係為咗致敬劉德華。呢套唱片銷量突破一百萬，仲紅到去台灣，獲得臺灣唱片銷量榜冠軍。啲人對謝霆鋒嘅印象亦有所改變，唔再認為佢係個「靠父幹」嘅星二代。

謝霆鋒好中意搖滾，不過英皇一直畀K歌佢唱，直至2000年5月推出嘅大碟《零距離》先至收錄佢自己創作嘅搖滾歌曲。7月，佢推出嘅國語大碟《了解》成功令佢打入中國大陸市場。11月推出嘅大碟《VIVA》，邀請到偶像Beyond成員黃貫中合作。

2001年5月，佢推出大碟《玉蝴蝶》，請嚟Dir en grey鼓手Shinya、LunaSea成員Sugizo合作。呢隻大碟成為佢嘅經典之作，令佢第三次攞到叱咤樂壇男歌手銅獎。2002年，佢憑住《玉蝴蝶》獲得世界音樂獎亞洲最高銷量歌手獎，亦係有史以嚟最後生嘅華人得獎者。2001年10月，佢推出第三張國語大碟《世紀預言》，其中收錄嘅歌曲《香水》攞到多個獎項，有勁歌金曲第四季季選網上金曲、新城勁爆國語歌曲等。2002年1月，佢推出廣東大碟《Me》，加入更多英式搖滾嘅元素。

呢個時期嘅謝霆鋒亦有為其他歌手創作歌曲，包括陳慧琳嘅《假天真》、王菲嘅《迷魂記》、張栢芝嘅《吻着道歉》等，亦係紅遍香港嘅歌，呢段時期可以話係謝霆鋒響音樂方面嘅高產量時代。

暫退 

2002年3月23號凌晨，一架法拉利跑車響港島紅棉路撞到路邊花壇，成架車幾乎變形。英皇娛樂公司司機成國定響無耐到警署自首。但經廉政公署調查後，查出當晚揸跑車嘅人係謝霆鋒。當時謝霆鋒因為要到外國做節目，於是就交畀經理人處理，而經理人就搵咗成國定做替死鬼。謝霆鋒涉嫌妨礙司法公正而畀人拉咗。10月2號，西區裁判法院認為謝霆鋒響事發後未有執好手尾就走人，裁定謝霆鋒罪名成立，謝霆鋒要還押到壁屋監獄14日後再作決。最終謝霆鋒被判240個鐘社會服務令。謝霆鋒上訴，但畀終審法院響2003年11月28號駁回。

另外，謝霆鋒響2002年5月27號響青葵公路同西九龍公路超速駕駛，罰款七千蚊兼且抄牌。同年6月30號，本身要到馬來西亞拍廣告嘅佢響北大嶼山公路發生交通意外，個頭同條頸受傷，要到深切治療部留醫。

由於身為頂包案當事人嘅謝霆鋒判得最輕，所以判決引起市民嘩然。連績多個負面事件亦令謝霆鋒畀香港學生選做2002年「最負面人物」同「風雲人物之首」。謝霆鋒形象插水，最終響7月宣佈退出娛樂圈。

平穩發展 

2003年3月12號，神隱八個月左右嘅謝霆鋒響香港君悅酒店搞記者會，宣佈復出。佢話自己唔會再好似以前咁反叛，變得平和、成熟咗。受頂包案影響，謝霆鋒慢慢開始將事業重心轉往中國。同時，佢亦成立公司Post Production Office，主要負責後製部份。

6月，佢推出大碟《Reborn》，呢個大碟嘅主題係形容緊自己係「重生」，MV後製由自己公司Po朝霆製作，其中台灣版第一主打歌《邊走邊愛》橫掃多個獎項，有《2003年度十大勁歌金曲頒獎典禮》最受歡迎唱作歌星、《新城勁爆頒獎禮2003》新城勁爆創作大碟等。謝霆鋒自己後嚟亦坦言《Reborn》係佢最滿意嘅作品。

2004年，佢推出國語大碟《Listen Up》，成為《金曲金榜》金曲年度最佳國語大碟 。2005年推出粵語大碟《One Inch Closer》，主打歌《塞車》成為第5屆全球華語歌曲排行榜年度歌曲；而《One Inch Closer》亦係佢最後一張粵語大碟。因為謝霆鋒受到「鋒芝戀」、「鋒菲戀」、「頂包案」等一系列負面事件影響，加上又要拍唔少電影，令到謝霆鋒冇辦法專心創作音樂，自此之後佢嘅音樂作品嘅質素開始直線下降。

2005年11月，佢推出第5張國語大碟《釋放》，請嚟伍佰、游鴻明、蔡健雅、五月天、F.I.R、陳偉等出名台灣藝人合作。

2009年5月28號，謝霆鋒發行國語大碟《最後》，本身打算響2月發行，但因為工作關係，加上謝霆鋒對音樂嘅要求，所以推遲三個月發行。大碟嘅介紹係「當初放蕩不羈嘅大男孩變成依家嘅一位好丈夫、好爸爸」，其中主打歌《終點站》係佢送畀老婆張柏芝嘅歌曲。因為大碟嘅標題，唔少人以為佢要離開歌壇，「蜂蜜」甚至大喊「霆鋒唔好離開」。

自《釋放》之後，謝霆鋒出嘅大碟就冇再由佢本人創作嘅歌曲，直至2015年發行嘅《鋒味》。《鋒味》係謝霆鋒相隔6年後再度推出嘅大碟，花咗兩年時間製作，大碟主要收錄同主持節目《十二道鋒味》相關歌曲，有部份亦係自己為佢所主演嘅電影唱嘅主題曲。唔少人認為謝霆鋒推出呢張大碟只係為咗增加《十二道鋒味》嘅名氣同曝光率。

幕後製作

演唱會 
1999年12月，謝霆鋒響紅館搞咗佢個人第一場演唱會《紅人館903狂熱份子演唱會》，成為香港史上響紅館開演唱會最後生嘅歌手。

演藝事業

早期經歷 
1999年，佢憑《新古惑仔之少年激鬥篇》嘅陳浩南一角獲得金像獎最佳新演員。2000年佢憑住電影《半支煙》入圍第36屆台灣金馬獎最佳男主角。

2006年佢憑住《新警察故事》嘅鄭小鋒一角攞到第二十八屆百花獎最佳男配角。自此之後，謝霆鋒開始將重心放響電影事業，作品有《男兒本色》、《証人》、《龍虎門》等。

事業分水嶺

中國大陸發展

個人業務

影響

流行文化 
謝霆鋒出道初期以不羈同叛逆嘅姿態獲得後生一代嘅支持，因為打扮同言行舉止MK味十足，所以畀人封為「MK男神」，謝霆鋒嘅經典造型「緊身背心配喇叭褲、染金毛、雞冠頭」成為MK文化嘅代表之一。響個陣時，後生仔就連衣著、項鍊等等都要模彷謝霆鋒，就好似謝霆鋒「中間分界」嘅經典髮型，成為當時中學生最流行嘅髮型之一，唔少人學係因為想好似謝霆鋒咁反叛，挑戰老師底線。而00年代初係「唱K」高峰潮，啲人去唱K多數會點謝霆鋒啲歌。謝霆鋒嘅號召力非常強大，就好似1999年開始謝霆鋒成為可口可樂代言人，令大批人去買可口可樂，可口可樂因而銷量大增；又例如2003年成為森馬代言人，令森馬開始流行同走紅。

大眾認同 
1999年開始至2002年間謝霆鋒陸續推出嘅作品無論係銷量定口碑都好好，令佢人氣急升，有研究指出呢個年代謝霆鋒嘅粉絲以16歲以下嘅少年少女為主，呢個年代啲人買碟同聽歌都係聽謝霆鋒嘅，有傳媒話佢「結束咗壟斷華語樂壇差唔多十年嘅四大天王時代」，前香港特首董建華響2003年亦大讚謝霆鋒係「年輕人嘅榜樣」。HK01表示，謝霆鋒早期嘅音樂作品係一代人嘅集體回憶。謝霆鋒嘅粉絲名叫「蜂蜜」，「蜂蜜」主要嚟自中、港、台、馬拉、韓國，唔少粉絲中意謝霆鋒中意到瘋狂嘅地步，視謝霆鋒為夢中情人，包括守響電視機前就係為咗睇謝霆鋒廣告、揀男朋友要似謝霆鋒等。

2003年謝霆鋒響頂包案一事形象插水後，而佢本人亦將事業重心放響演藝生涯，先後拍電影同埋主持節目，唔少人開始懷念謝霆鋒嘅舊歌，更有人希望謝霆鋒開演唱會，有「蜂蜜」話就算再多歌迷流失亦會繼續追隨謝霆鋒，要為謝霆鋒出一分力。而謝霆鋒嘅演技多年嚟都備受爭議，有人認為佢詮釋感情得好好，幾有渲染力，會令人好感動；亦有人認為謝霆鋒拍戲個陣全程得一個表情，令人好易出戲，感覺好僵硬。直至2021年佢主演嘅電影《怒火》上映後，好多人對佢改觀，認為謝霆鋒演技有所進步，更有影評認為謝霆鋒要多拍啲電影，唔拍就係華語電影圈嘅一大損失。

個人生活

戀情同婚姻 
1999年，謝霆鋒響經梅艷芳介紹下認識王菲。2000年梁朝偉因為獲得康城影帝而舉行慶功宴，佢響會上同王菲拖手，正式公宣戀情。2000年，當時有傳聞指佢同張柏芝因為合作拍電影《老夫子2001》而撻著，但謝霆鋒否認，話張只係佢「契妹」。2002年發生頂包案，由於謝霆鋒響發生意外後係由疑似張栢芝嘅人接走、加上佢係響張柏芝屋企畀人拉，因而畀外界話係張柏芝介入謝霆鋒同王菲之間嘅戀情。而謝霆鋒同王菲響2003年分手。

謝霆鋒響2006年拍電視劇《詠春》期間宣佈同張栢芝正式交往，佢哋同年9月響菲律賓帕馬利坎島結婚，婚後生咗兩個仔謝振軒、謝振南。2008年張柏芝捲入陳冠希鹹相案，當時謝霆鋒力撐張栢芝。事隔兩年後，張栢芝響飛機上同陳冠希有講有笑兼且一齊影相，婚變嘅傳聞由此開始。6月，張栢芝響接受東方新聞專訪嗰陣公開力數謝霆鋒嘅不是，叫佢「唔好扮好男人、好老公、好老豆」。8月佢哋發聲明宣佈因性格不合而離婚，謝霆鋒單方面發聲明指唔會爭奪兩個仔嘅撫養權，所以最終兩個仔交由張柏芝撫養，而謝霆鋒需要畀撫養費。網上一直盛傳離婚後謝霆鋒同兩個仔關係惡劣，不過經理人否認。2014年後，一直有好多傳媒話王菲同謝霆鋒復合，但兩位當事人未承認。

軼事

音樂作品

演出作品

代言 
97 Puma街霸足球挑戰盃
大快活
康泰旅遊特輯《大世界》
康泰旅遊特輯 - 泰國、日本、韓國、海南島
四洲百佳咖啡
可口可樂
Bossini Y2K時裝
Panasonic TAU
台灣和信電訊
日清合味道杯麵
Rado手表
FM365聯想集團網站
台灣小林眼鏡
MIN男裝便服袋系列
AVLIGHT愛浪音響
天梭手表T-Touch
32°C護膚品
SonyVaio C1MT
星Mobile新世界流動多媒體服務
松日MP3及I-MAT掌上電腦
森馬休閑服
柏麗絲洗頭水及啫喱水
蘋果牌服飾
特步運動鞋及運動服
新世界傳動網星Mobile
Biolyn洗髮用品
OKWAP手機
米蘭春天男裝
BS'O小魔怪牛仔
百事可樂「極」
ZeroXCLUB皇家樂園眼鏡
太子奶
潮流前綫服飾
ProxZ眼鏡
神兵傳奇
丁家宜植物純萃
ORIS手表
鳳凰電動車
 特步
 JEEP自由光
 京東
 歐利維蘭橄欖油
 潮流前線服飾
 維港峰地產
 東鵬特飲飲料
 CF穿越火線
 Daphne
 BS'O小魔怪牛仔
 豪利時ORIS手錶
 韓束
 麥當勞鋒味系列
 麥富迪🐈
 富途牛牛

其他 
2003年：受邀清華大學講座同高校生同台交流
2012年：受邀香港科技大學開個人講座

獎項

香港男演員
香港男歌手
粵語流行音樂歌手
香港唱作人
香港電影人
香港演藝人協會
香港作曲家
香港生意人
香港監犯
祖籍番禺
加拿大唐人
霆鋒